b"\n_START_ARTICLE_\nRitva Siikala\n_START_PARAGRAPH_\nRitva Tuulikki Siikala (s. 13. marraskuuta 1941 Oulu) on suomalainen teatteriohjaaja ja kirjailija._NEWLINE_Siikala on ohjannut useita n\xc3\xa4ytelmi\xc3\xa4 Suomessa ja Pohjoismaissa ja perusti Raivoisat Ruusut -naisteatterin sek\xc3\xa4 monikulttuurisen Kassandra-yhdistyksen.\n_START_SECTION_\nNuoruus\n_START_PARAGRAPH_\nSiikala vietti lapsuutensa Kemiss\xc3\xa4. H\xc3\xa4nen is\xc3\xa4ns\xc3\xa4 oli hammasl\xc3\xa4\xc3\xa4k\xc3\xa4ri ja \xc3\xa4iti kotirouva. Teini-i\xc3\xa4ss\xc3\xa4 Siikala muutti Helsinkiin ja valmistui ylioppilaaksi Helsingin tytt\xc3\xb6lukiosta Yhdysvalloissa vietetyn vaihto-oppilasvuoden j\xc3\xa4lkeen vuonna 1962._NEWLINE_Korkeakouluopintoja Siikala harjoitti monipuolisesti. H\xc3\xa4n valmistui Teatterikoulun korkeakouluosastolta vuonna 1966 ja on opiskellut lis\xc3\xa4ksi Helsingin yliopistossa suomea, englantia, psykologiaa, teatteritiedett\xc3\xa4, naistutkimusta ja uskontotiedett\xc3\xa4._NEWLINE_Siikalan puoliso on ollut vuodesta 1968 kirjailija Bengt Ahlfors. Heill\xc3\xa4 on kaksi lasta.\n_START_SECTION_\nUra\n_START_PARAGRAPH_\nSiikala on tehnyt ohjaust\xc3\xb6it\xc3\xa4 Suomen lis\xc3\xa4ksi Ruotsissa, Norjassa ja Islannissa. H\xc3\xa4n on ohjannut erityisesti klassikkoja kuten Anton T\xc5\xa1ehovin, Henrik Ibsenin, August Strindbergin, Federico Garc\xc3\xada Lorcan, Arthur Millerin, Eugene O'Neillin ja Minna Canthin n\xc3\xa4ytelmi\xc3\xa4. H\xc3\xa4n on my\xc3\xb6s toiminut Teatterikoulun korkeakouluosaston esimiehen\xc3\xa4 1960-luvulla sek\xc3\xa4 1970\xe2\x80\x931980-luvuilla n\xc3\xa4yttelij\xc3\xa4nty\xc3\xb6n ja ohjaamisen opettajana. H\xc3\xa4n on my\xc3\xb6s k\xc3\xa4\xc3\xa4nt\xc3\xa4nyt n\xc3\xa4ytelmi\xc3\xa4 englannista ja ruotsista suomeksi. _NEWLINE_Radioon Siikala on tehnyt useita dokumenttiohjelmia, muun muassa El\xc3\xa4m\xc3\xa4ni naiset ja naiskuvat, V\xc3\xa4\xc3\xa4r\xc3\xa4 v\xc3\xa4ri, V\xc3\xa4\xc3\xa4r\xc3\xa4 sukupuoli, Timbuktun tuolla puolen, Etiopia syd\xc3\xa4mess\xc3\xa4, ja Vietnam mieless\xc3\xa4ni. Televisioon h\xc3\xa4n on tehnyt joitakin haastatteluohjelmia, esimerkiksi Anne Friedist\xc3\xa4 ja Georg Henrik ja Elisabeth von Wrightist\xc3\xa4. _NEWLINE_Siikala on johtanut Kirjann\xc3\xa4ytt\xc3\xa4m\xc3\xb6\xc3\xa4, Teatteri Raivoisia Ruusuja ja Kassandraa ja toiminut free-lancerina. H\xc3\xa4n on julkaissut lukuisia esseit\xc3\xa4 alan kirjoissa, omael\xc3\xa4m\xc3\xa4kerrallisen esikoisteoksen Rauhoitu nyt vihdoinkin (Like)  2004, esseekokoelman Musta sielu valkonaama (Aula & Co) 2015 sek\xc3\xa4 n\xc3\xa4ytelm\xc3\xa4n Kaksi matkaa Israeliin - viisumi tuntemattomaan (ntamo/Kansallisteatteri) 2016, jonka h\xc3\xa4n ohjasi Kemin kaupunginteatteriin 2017 nimell\xc3\xa4 Kemin tytt\xc3\xb6 - kaksi matkaa Israeliin.\n_START_SECTION_\nRaivoisat Ruusut\n_START_PARAGRAPH_\nSiikala perusti vuonna 1988 Teatteri Raivoisat Ruusut ja johti sit\xc3\xa4 12 vuotta. Raivoisien Ruusujen esityksiss\xc3\xa4 naisn\xc3\xa4yttelij\xc3\xa4t koko Suomesta ja sittemmin my\xc3\xb6s naapurimaista esittiv\xc3\xa4t l\xc3\xa4nsimaisen kulttuurin klassikkoja._NEWLINE_Ensimm\xc3\xa4isen\xc3\xa4 Siikala ohjasi Katajanokan konepajalla Helsingiss\xc3\xa4 yhdess\xc3\xa4 Solja Kievarin kanssa dramatisoimansa Raivoisat ruusut - kronikka vallasta. Se perustui William Shakespearen kolmiosaiseen Henrik VI -n\xc3\xa4ytelm\xc3\xa4\xc3\xa4n. Vuonna 1991 samassa paikassa esitettiin Kievarin, Marja-Kaarina Mykk\xc3\xa4sen ja Siikalan dramatisointi muinaiskreikkalaisen Aiskhyloksen Oresteiasta._NEWLINE_Vuonna 1994 Siikala johti Raivoisien Ruusujen kansainv\xc3\xa4list\xc3\xa4 teatterifestivaalia Raamattu 1994 ja ohjasi siihen Rakel ja Heidi Liehun kirjoittaman n\xc3\xa4ytelm\xc3\xa4n Eeva. Teatteri Raivoisat Ruusut teki my\xc3\xb6s yhteisty\xc3\xb6t\xc3\xa4 Svenska teaternin (Sex roller s\xc3\xb6ker en kvinna, 1993) ja Suomen kansallisteatterin (Onnenseitti,1994) kanssa._NEWLINE_Teatteri Raivoisien Ruusujen toiminta loppui vuonna 2001 rahoituksen puutteeseen. Vuosina 1998-2000 Raivoisat Ruusut toimi Fredrikintorin n\xc3\xa4ytt\xc3\xa4m\xc3\xb6ll\xc3\xa4 tuottaen sinne joukon eri tahojen pienesityksi\xc3\xa4. Marja Kaarina Mykk\xc3\xa4sen toimittama kirja Raivoisat Ruusut -teatteriseikkailu (Pohjoinen, 1996) dokumentoi kuvin ja tekstein Suomen kuuluisimman naisteatterin siihennastisen historian.\n_START_SECTION_\nKassandra\n_START_PARAGRAPH_\nVuosina 1998-2000 Siikala johti k\xc3\xa4ynnist\xc3\xa4m\xc3\xa4\xc3\xa4ns\xc3\xa4 Taiteen ja tieteen monikulttuurista tutkimushanketta Kassandra 2000, joka oli yksi Helsingin kulttuurikaupunkivuoden suuria projekteja. Se p\xc3\xa4\xc3\xa4ttyi vuoden 2000 aikana yleis\xc3\xb6esityksiin, joista yksi oli Siikalan ohjaama Sateenkaari Katajanokan konepajassa._NEWLINE_Vuonna 2002 Siikala perusti monikulttuurisen taideyhteis\xc3\xb6n Kassandran, jonka  johtajana h\xc3\xa4n toimi kymmenen vuotta. Monikulttuurisen taidety\xc3\xb6n keskukseksi kehittynyt Kassandra j\xc3\xa4rjesti monikulttuurisia taidety\xc3\xb6pajoja lapsille, koululaisille, teinityt\xc3\xb6ille, naisille sek\xc3\xa4 isille, \xc3\xa4ideille ja lapsille sek\xc3\xa4 tuotti teatteriesityksi\xc3\xa4 ja taideohjelmia._NEWLINE_Siikala on ohjannut Aleksanterin teatteriin Kassandran tuottaman ja Riikka Takalan ja Kaisa Widenojan kirjoittaman Aina jonkun tyt\xc3\xa4r (2004) sek\xc3\xa4 yhdess\xc3\xa4 miehens\xc3\xa4 Bengt Ahlforsin kanssa kirjoittamansa Zambezin (2008), joissa molemmissa on k\xc3\xa4sitelty kulttuurien kohtaamisia ja joiden molempien n\xc3\xa4yttelij\xc3\xa4kunta on ollut monietninen sek\xc3\xa4 Korjaamo Teatteriin Sofokleen Antigonen (2011), jossa oli v\xc3\xa4risokea roolijako."